text: Viu el motor amb el Lloret Formula Weekend
  Home Blog Viu el motor amb el Lloret Formula Weekend
  Passar el cap de setmana amb família i que tothom s'ho passi bé ara és possible amb el Lloret Formula Weekend que tindrà lloc a Lloret del 12 al 14 de maig amb una gran novetat: aquest any totes les activitats estaran ubicades al llarg del Passeig Marítim!
  Divendres dia 12 comença a Lloret l'esdeveniment que farà vibrar grans i petits amb un bon grapat d'activitats. Ja des de les 12 del migdia us trobareu amb una exposició de vehicles esportius, una zona comercial i la possibilitat de conduir cotxes esportius d'alta gamma.
  I aquest mateix dia a les 7 de la tarda podreu al·lucinar bastant amb el motor show que s'ha preparat al pàrquing de Sa Caleta. I si sou dels que preferiu les compres a aquella mateixa hora també comença la Lloret Night Shopping! Un esdeveniment que obre l'ambient comercial de la vila fins a les 00:30h. Hi haurà actuacions diverses, ambientació i ofertes especials en els comerços del centre de la vila.
  El dissabte se sumaran noves activitats a l'esdeveniment: El Karting Experience des de les 10 del matí i un nou motor show a les 10 de la nit.
  I per aquells que aprofiteu al màxim els caps de setmana, el diumenge també tindreu l'oportunitat de visitar la zona comercial, provar cotxes esportius com els de les pelis i mirar fins l'últim detall dels cotxes exposats.
  Aquest cap de setmana teniu 3 dies per gaudir d'un gran ambient comercial i de motor a Lloret de Mar. Gas i cap a Lloret!